תבנית {{מוזיקאי}} ריקה מתוכן. יש להזין פרמטרים בערך או בוויקינתונים. 
**פר הוקון גסל** (בשוודית: **Per Håkan Gessle**; נולד ב-12 בינואר 1959) הוא זמר, כותב שירים וגיטריסט שוודי. הוא נודע במיוחד על חלקו בלהקת הפופ רוק השוודית רוקסט, אותה הוא הקים יחד עם מארי פרדריקסון ב-1986 ואשר פורקה בעקבות מותה ב-2019. הלהקה זכתה להצלחה בינלאומית עצומה בסוף שנות ה-80 ובתחילת שנות ה-90 עם אלבומם Look Sharp! שיצא ב-1988 ואלבומם Joyride שיצא ב-1991, אשר הכילו שירים שכיכבו במקום הראשון במצעד הפזמונים האמריקני ארבע פעמים, ומתוכם הצליח במיוחד השיר "It Must Have Been Love" שנכלל גם בפסקול הסרט אישה יפה. לפני הקמתה של להקת רוקסט הייתה לגסל קריירה מצליחה בשוודיה כסולן של להקת יילנה טיידר אשר הוציאה שלושה אלבומים שהגיעו למקום הראשון במצעדי האלבומים של שוודיה בתחילת שנות ה-80, אך הלהקה התפרקה זמן קצר לאחר אלבומה הרביעי, The Heartland Café, שיצא בשנת 1984.

לאורך השנים גסל הקליט גם אלבומי סולו רבים, הן בשפה השוודית והן בשפה האנגלית. לאחר שמצבה הבריאותי של פרדריקסון החמיר בשנת 2002 גסל הוציא את האלבום Mazarin בשנת 2003. האלבום זכה להצלחה מסחרית ובעקבות כך החל שיתוף הפעולה ארוך הטווח בינו לזמרת הליווי הלנה יוספסון. לאחר שפרדריקסון החלימה הוא יצר יחד עימה שלושה אלבומי אולפן נוספים - "Son of a Plumber" בשנת 2005, "En händig man" בשנת 2007, ו-"Party Crasher" בשנת 2008. לאחר שסבב ההופעות העולמי של רוקסט הסתיים ב-2015, גסל הפיק שלושה אלבומי סולו - "En vacker natt" בשנת 2017, "En vacker dag" בשנת 2017, ו-"Small Town Talk" בשנת 2018. ב-2016 גסל החל לפרסם מספר סינגלים בשם הבמה הבדוי Mono Mind, ובשנת 2019 הוציא את אלבום האולפן "Mind Control" תחת שם במה זה. גסל הוא כותב השירים הראשי של הלהקות רוקסט ויילנה טידר.

ביוגרפיה
--------

גסל נולד בשנת 1959 בעיר האלמסטד שבשוודיה.

פר גסל היה החבר המייסד של הלהקה יילנה טידר אשר הוקמה בשנת 1976. הלהקה הפכה במהרה לקבוצה פופולרית בשוודיה, אך לבסוף בשנת 1984 הלהקה התפרקה לאחר שהאלבום הרביעי שלהם, The Heartland Café, לא זכה להצלחה מסחרית בדומה ליתר האלבומים של הלהקה. ב-1982 הוציא גסל את אלבום הסולו הראשון שלו "Per Gessle" ולאחר שיילנה טיידר התפרקה הוא הוציא בשנת 1985 את אלבומו השני "Scener".

גסל ומארי פרדריקסון היו חברים במשך מספר שנים לפני שהם החליטו להקים ביחד את להקת רוקסט בשנת 1986. לאחר ההצלחה של הלהיט הראשון שלהם "Neverending Love", שנכתב על ידי גסל, הם הקליטו את האלבום "Pearls of Passion" באמצעות חומרים שנועדו במקור לאלבום הסולו השלישי של פר. רוקסט הצליחה להביא בהמשך ארבעה סינגלים למקום הראשון במצעד הפזמונים האמריקני ושני סינגלים למקום השני במצעד הפזמונים האמריקני עם האלבומים Look Sharp! שיצא ב-1988 ו-Joyride שיצא ב-1991. בעקבות ההצלחה של רוקסט בתחילת שנות התשעים, גסל הוציא ב-1992 אלבום דמו עם אוסף של שירים. לאחר שהלהקה הוציאה את האלבום Crash! Boom! Bang! ולאחר סבב ההופעות העולמי של הלהקה בעקבות כן, הלהקה החליטה לקחת הפסקה.

ב-1996, לאחר שלהקת יילנה טידר התאחדה וערכה סבב הופעות, גסל הקליט את אלבום הסולו הראשון שלו באנגלית. בשנת 1997 הוציא את אלבום הסולו "The World According to Gessle".

 גסל עם הזמרת הלנה יוספסון במהלך סבב ההופעות שלו בשוודיה בשנת 2017
לאחר שרוקסט הוציאה את האלבומים "Have a Nice Day" בשנת 1999 ו-" Room Service "בשנת 2001 פרדריקסון התמוטטה ובשנת 2002 התגלה שיש לה גידול מוחי. בזמן שפרדריקסון עברה טיפולים רפואיים גסל המשיך להתמקד בקריירת הסולו שלו. בשנת 2003 הוציא אלבום הסולו "Mazarin" אשר זכה להצלחה מסחרית בשוודיה והחל את שיתוף פעולה ארוך הטווח עם זמרת הליווי הלנה יוספסון.

בעקבות הצלחת אלבום הסולו של גסל הוא זכה עליו בפרסים רבים, כולל ארבעה פרסי גראמי ושלושה פרסי רוקבורן.

בשנת 2004 גסל ולהקת יילנה טיידר התאחדו לרגל 25 שנים לייסוד הלהקה, ובאותה ההזדמנות ההלהקה הוציאה את האלבום "*Finn 5 fel!*" אשר היה האלבום הראשון מזה 20 שנה, וכמו גם ערכה סבב הופעות בשוודיה במהלכו הם ניגנו בפני קרוב לחצי מיליון מעריצים.

בשנת 2005 גסל הוציא את אלבום הסולו "Son of a Plumber" שהכיל שירים באנגלית ומספר שיתופי פעולה עם אמנים שוודים אחרים בהם ינס יאנסון, יוספסון ולונדקוויסט. האלבום, אשר יצא בנובמבר 2005, הכיל גם שיר שהוקדש לאביו, אשר היה שרברב. בשוודיה הפך האלבום במהרה לתקליט פלטינה, וזכה להצלחה מרשימה בגרמניה. אך למרות זאת לא הפך ללהיט במישור הבינלאומי. ביוני 2007 גסל הוציא אלבום סולו נוסף בשוודית בשם "En händig man". באוקטובר 2007 פירסם ספר אוטוביוגרפי.

 הופעה של להקת רוקסט באמסטרדם, מאי 2009
אלבום הסולו השביעי של גסל "Party Crasher", אשר היה האלבום השלישי שלו בשפה האנגלית, יצא לקראת סוף שנת 2008. באותה התקופה גסל החל את סבב ההופעות של האלבום ופרדריקסון, אשר מצבה הבריאותי בנתיים השתפר באופן ניכר, הצטרפה לשתיים מההופעות באמסטרדם ובסטוקהולם. זו היתה הפעם הראשונה מזה שמונה שנים שהם הופיעו יחד על אותה הבמה. בעקבות הופעת האורח של פרדריקסון באמסטרדם, רוקסט החלה שוב לבצע הופעות חיות בין השנים 2009 עד 2012 אשר במסגרתם הם ביצעו מעל למאה הופעות בכל ששת היבשות. בקיץ 2013 להקת יילנה טידר התאחדה שוב וערכה 20 הופעות ברחבי שוודיה.

לאחר שסבב ההופעות העולמי של להקת רוקסט הסתיים ב-2015 גסל חזרר להתמקד בקריירת הסולו והוציא במהלך השנים הבאות שלושה אלבומי סולו - את האלבום "*En vacker natt*" במהלך שנת 2017, את האלבום "*En vacker dag*" במהלך שנת 2017, ואת האלבום "*Small Town Talk*" במהלך שנת 2018. כל שלושת האלבומים הוקלטו בנאשוויל. האלבומים כללו שיתופי פעולה עם מוזיקאים מקומיים בהם דן דוגמור, סטיוארט דאנקן ומיקי רפאל.

ב-2016 גסל הוציא מספר סינגלים תחת שם הבמה הבדוי Mono Mind, אשר נכללו בהמשך באלבום האולפן "*Mind Control*" שיצא ב-2019. ביוני 2022 גסל הוציא סינגל בשם "The Loneliest Girl In The World" תחת שם הבמה PG רוקסט. הסינגל היה הסינגל הראשון מתוך אלבום האולפן Pop-Up Dynamo! שיצא בשנת 2023 וכלל שיתופי פעולה עם המוזיקאים שנוהגים להופיע עם גסל בהופעות החיות של רוקסט.

### שיתופי פעולה

בשנת 1990 כתב גסל את השיר "The Sweet Hello, The Sad Bye" עבור הזמר הגרמני תומאס אנדרס (מההרכב Modern Talking). להקת רוקסט הוציאה גרסה משלהם לשיר בתקליט הסינגל של השיר "Spending My Time". השיר שימש גם את הזמרת האמריקנית לורה ברניגן באלבומה *Over My Heart*. ב-1996 עבד עם הזמרת האמריקנית בלינדה קרלייל וכתב עבורה שני שירים לאלבומה "*A Woman and a Man*".

חיים אישיים
-----------

גסל הוא בנם הצעיר של השרברב קורט גסל ואליזבת גסל. היו לו אח גדול בשם בנגט ואחות גדולה בשם גונילה.

בשנת 1993 גסל התחתן עם אסה נורדין. לבני הזוג יש בן אחד שנולד ב-5 באוגוסט 1997.

גסל הוא גם הבעלים של מלון טילוסנד בחוף המערבי של שוודיה, אשר נודע בזכות אוסף יצירות האמנות והתמונות העצום שבו, וכמו גם בזכות אוסף המכוניות הפרארי הפרטי של פר גסל.

דיסקוגרפיה
----------

* 1983 - **Per Gessle**
* 1986 - **Scener**
* 1997 - **The World According To Gessle**
* 1997 - **Hjärtats Trakt**
* 2003 - **Mazarin**
* 2005 - **Son of a Plumber**
* 2007 - **En Händig Man**
* 2008 - **Party Crasher**
* 2017 - **En vacker natt**
* 2017 - **En vacker dag**
* 2018 - **Small Town Talk**
* 2019 - **Mind Control** (פורסם בשם הבמה Mono Mind)
* 2020 - **Gammal kärlek rostar aldrig**
* 2022 - **Pop-Up Dynamo!** (פורסם במסגרת להקת PG רוקסט)

קישורים חיצוניים
----------------

ויקישיתוף מדיה וקבצים בנושא **פר גסלה** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
*